PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT 
asupra propunerii legislative pentru completarea şi modificarea Legii nr.422/2001 republicată privind protejarea monumentelor istorice 

 Propunerea legislativă pentru completarea şi modificarea Legii nr.422/2001 republicată privind protejarea monumentelor istorice a fost transmisă Comisiei pentru cultură, arte, mijloace de informare în masă, cu adresa nr.  P. l. - x  144 din 7 aprilie 2010.

Comisia pentru cultură, arte, mijloace de informare în masă a fost sesizată în fond cu această propunere legislativă, spre avizare fiind transmisă Comisiei pentru administraţie publică, amenajarea teritoriului şi echilibru ecologic, care a transmis un aviz negativ şi Comisiei juridice, de disciplină şi imunităţi, care a avizat favorabil propunerea legislativă. Comisia a ţinut cont de avizul favorabil nr. 1206/19.10.2009 emis de Consiliul Legislativ şi de Punctul de vedere al Guvernului nr. 107/19.01.2010 care nu susţine adoptarea acestei iniţiative legislative.

Potrivit prevederilor art. 73 din Constituţia României, republicată, propunerea legislativă  face parte din categoria legilor ordinare. 

Propunerea legislativă a fost respinsă de Senat, în şedinţa din 29 martie 2010, în calitate de primă Cameră sesizată.


Propunerea legislativă a fost dezbătută în şedinţa Comisiei din ziua de 26 octombrie 2010. 


În conformitate cu prevederile art. 54 din Regulamentul Camerei Deputaţilor, republicat, din partea Guvernului a participat la lucrările Comisiei, d-nul Vasile Timiş, secretar de stat în Ministerul Culturii şi Patrimoniului Naţional.

Iniţiativa legislativă are ca obiect de reglementare modificarea Legii nr. 422/2001 privind protejarea monumentelor istorice, republicată, cu modificările ulterioare, prin intervenţiile legislative urmărindu-se respectarea zonelor de protecţie a lăcaşurilor de cult în ceea ce priveşte organizarea unor manifestări de tipul spectacole, târguri, şi altele asemenea precum şi interzicerea acelor activităţi care, prin natura lor, pot produce efecte negative asupra acestora; de asemenea se propune analizarea periodică şi reactualizarea listei monumentelor istorice cu o mai marea frecventă decât în prezent precum şi creşterea veniturilor pentru finanţarea activităţii de protejare a respectivelor monumente, prin taxarea respectivelor spectacole şi manifestări.

La lucrările Comisiei au fost prezenţi 16 deputaţi din totalul de 19 membri ai Comisiei.

Raportul Comisiei a fost adoptat cu unanimitatea voturilor celor prezenţi în sală în momentul votului.


În conformitate cu art. 75 alin. (1) şi (3) din Constituţia României, republicată şi art. 92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

În urma dezbaterii, Comisia pentru cultură, arte, mijloace de informare în masă propune plenului respingerea Propunerii legislative pentru completarea şi modificarea Legii nr. 422/2001 republicată privind protejarea monumentelor, întrucât interdicţia prevăzută în textul legii aflat în vigoare – la art. 9 alin (5) din Legea nr. 422/2001, republicată - este suficientă pentru a asigura protejarea atât a monumentelor istorice care sunt lăcaşuri de cult, cât şi a desfăşurării serviciului religios în sine. 


În ceea ce priveşte textul propus de iniţiativă pentru alin. (3) al articolului 10, respectiv instituirea obligativităţii existenţei avizului consiliului local în cazul exproprierii pentru cauză de utilitate publică a monumentelor istorice, acesta nu se circumscrie domeniului de reglementare al Legii nr. 422/2001, republicată, exproprierea putând fi realizată, şi în prezent, în baza şi în limitele Legii nr. 33/1994 privind exproprierea pentru cauză de utilitate publică. Legea nr. 422/2001, republicată nu cuprinde prevederi sau proceduri derogatorii referitoare la exproprierea imobilelor cu statut de monument istoric, acest act normativ stabilind doar obligativitatea obţinerii avizului Ministerului Culturii şi Patrimoniului Naţional pentru operaţiunile ce vizează exproprierea pentru cauză de utilitate publică a monumentelor istorice şi a zonelor de protecţie a acestora, ori instituirea de servituţi.      

